Det er krise i svenske fengsler. Nå lages planer for en gigantisk utbygging. 
Sverige kan havne på europatoppen i antall fengslede hvis det går slik regjeringen planlegger.   De siste ukene har gjengvolden blusset opp igjen i Sverige. Blir gjerningsmennene tatt, havner de i fengsler som alt er fylt til randen. Det er allerede stort overbelegg.    Nylig varslet den svenske kriminalomsorgen at de satte stab. Det betyr at plassmangelen er så kritisk at de må jobbe kjappere og finne nødløsninger. Flere må deler celler. Besøksrom må gjøres om til celler. De må kunne hoste opp sovesaler om nødvendig.  Kriminalomsorgen vet dessuten at pågangen bare vil øke. Men den legger ikke skjul på farene ved så fulle fengsler.  To viktige grunner  Utviklingen har flere forklaringer.  Den ene er gjengkriminaliteten. De siste årene har vært preget av en voldsspiral uten sidestykke. Politiet lykkes med å ta flere av gjerningsmennene.  I tillegg har straffenivået blitt skjerpet. Det betyr at flere skal sitte lenger i fengsel.  Voldsom økning  Da de borgerlige partiene og Sverigedemokraterna ble enige om en regjeringsplattform, var kriminalpolitikken svært sentral.  I en rapport om fengselskapasiteten lister kriminalomsorgen opp 13 valgløfter som vil føre til at det trengs flere fengselsplasser.  For eksempel:  Trenger tusenvis av plasser  Kriminalomsorgen anslår at behovet kan øke fra rundt 6000 ordinære fengselsplasser til 35.000 i 2033. Forutsetningen er at alle regjeringens forslag blir gjennomført.  I norske fengsler var det til sammenligning 3045 innsatte i januar i år.  Kriminalomsorgen betegner utbyggingen de står overfor, som historisk høy. Foreløpig har de «kun» planlagt for å komme opp i 27.000 fengselsplasser for både varetekt og ordinær soning. Det er tre ganger så mange som i dag. (se fakta) På europatoppen? Aftenposten har spurt den svenske kriminalomsorgen om forskjellen på det antatte behovet og på planlagte fengselsplasser.  Enhetssjef Torbjörn Nyberg gir to forklaringer: Prognosene er grove anslag. De kan endre seg.  Dessuten:  – Med denne utbyggingsplanen har Kriminalvården strukket seg så langt som myndigheten mener er mulig å bygge i dagens situasjon, skriver han.  Nyberg kaller situasjonen «svært anstrengt».  – Vi har aldri tidligere hatt så mange plasser i drift, og samtidig har vi aldri hatt større plassmangel, skriver han til Aftenposten.  Den voldsomme økningen kan gjøre at Sverige ender opp på EU-toppen i antall fengselsplasser målt mot størrelsen på befolkningen.  De ferskeste fengselstallene fra EUs statistikkbyrå Eurostat er fra 2021. Da lå Sverige på 21. plass av de 27 EU-landene når man så på antall fengslede i forhold til befolkningen. Hvis ikke de andre EU-landene får en voldsom fangevekst, kan Sverige komme øverst på europatoppen om ti år.  Sveriges justisministeren Gunnar Strömmer mener det er naturlig at flere havner i fengsel. Det bekrefter at politikken virker, sa han nylig til Dagens Nyheter.  – For første gang har Sverige en regjering som mener flere fanger er en politisk suksess, skriver avisens kommentator Tomas Ramberg.  Mer vold, fare for radikalisering  Den svenske kriminalomsorgen skriver at trengselen er en sikkerhetsrisiko. Vold og trusler som er rapportert inn, har økt med 21 prosent på ett år.  – Det har i den senere tiden blitt vanligere at innsatte går sammen og utøver vold mot en eller flere medinnsatte, skriver de i en rapport.  I tillegg mener de mulighetene for rehabilitering blir dårligere.  Også etterretningstjenestene er bekymret. Det går frem av en fersk rapport om terrortrusler. De frykter at overfylte fengsler kan føre til at ekstremister og voldelige gjengkriminelle møtes.  Mangelen på soningsplasser gjør det vanskeligere å gripe inn mot radikalisering i fengslene. Det skriver Nasjonalt senter mot terrorbekjempelse.
Svenske fengsler er overfylte.  Gjengkriminaliteten og en tøffere kriminalpolitikk gjør at behovet for fengselsplasser øker dramatisk.  Den svenske kriminalomsorgen planlegger en tredobling i antall fengsels- og varetektsplasser på ti år. 